Vaalrivier-ramp: ‘Rehabilitasie goed op dreef’ | Maroela Media
Lede van AfriForum se Stilfontein-tak besig om Vaalrivier te help rehabiliteer. Foto: Verskaf
Die besoedeling van die Vaalrivier, vanaf die rivier se oorsprong noord van Ermelo tot by die invloei daarvan in die Oranjerivier by Douglas, is ŉ nasionale ramp en gevolglik het AfriForum ŉ veldtog van stapel gestuur om die rivier en die omgewing te rehabiliteer.
Dié burgerregte-organisasie het Woensdag in ŉ verklaring gesê om die rivier te help rehabiliteer, het AfriForum-takke die gemeenskappe in 15 dorpe en een stad langs die rivier gemobiliseer om stappe te doen om die invloed van hierdie besoedeling op fauna en flora in en langs die rivier te beperk.
AfriForum en verskeie ander organisasies wend nou pogings aan om die regering te oorreed om die probleem op te los.
“Regeringsingryping is egter nie onmiddellik moontlik nie, aangesien plaaslike munisipaliteite eers die nodige geld moet bekom om rioollekkasies te herstel en die doelbewuste besoedeling van die rivier hok te slaan,” het Marcus Pawson, AfriForum se hoof van omgewingsake, gesê.
“Ons kan egter nie onbepaald wag totdat die regering hierdie probleem oplos nie. Daarom het gemeenskapslede in Standerton, Ermelo, Villiers, Vereeniging, Vanderbijlpark, Meyerton, Sasolburg, Parys, Vredefort, Orkney, Klerksdorp, Stilfontein, Bloemhof, Vaalharts, Kimberley en Barkly-Wes aktiewe bakterieë in die rivier vrygelaat. AfriForum se veldtog om die Vaalrivier te red, het ’n innoverende inslag wat die huidige omgewingsramp gaan help beredder deur aktiewe, goeie bakterieë in die water vry te laat om die riool af te breek en suurstof in die rivier terug te plaas. Dit is deel van AfriForum se korttermynprojek om die Vaalrivier te help red terwyl meer volhoubare projekte en planne in werking gestel word – met of sonder die regering se samewerking.”
Pawson het gesê die organisasie Save The Vaal Environment (SAVE) het tereg opgemerk dat die regering ernstig fouteer deur aan te voer dat visvrektes weens seisoensverandering voorkom.
“Indien die regering nie sy verantwoordelikheid in hierdie verband nakom nie, sal AfriForum regstappe instel om onbeholpe amptenare te dwing om aandag aan die ramp te gee.”
Volgens AfriForum word daar daagliks minstens 1 500 megaliter gedeeltelik behandelde of onbehandelde riool in die Vaalrivier gestort.
AfriForum se mediumtermynaksies sluit in om saam met ander organisasies te werk om onder meer rioolpompe en -aanlegte te herstel. AfriForum se langtermyndoelwitte sluit in die skep van bekostigbare gemeenskapinfrastruktuur met die nuutste tegnologie sodat gemeenskappe hul water self kan suiwer sonder om op die regering te moet wag.
Aktiewe bakterieë wat water suiwer. Foto: Verskaf
Dis wonderlik dat iemand uiteindelik besluit om iets hieraan te doen. Die feit dat al ons water bronne so besoedel word is n blatante skande…..
Dis so hartseer om te sien hoe die ANC munisipale bestuurders alles so vernietig en en laat verval omdat hulle munisipaliteiete wanbestuur. Nie eers die ANC regering tree dadelik op om die ramp te brobeer redder nie. Afriforum het nie eers naastenby die hoeveelheid fondse (geld) wat die staat het nie maar wend dit wat hulle het ten goede aan. Die ergste is dat niemand verantwoordbaar gehou word vir wanbestuur, selfverryking, bedrog en so voorts nie. dit gaan maar net aan en aan…..
En die regering en agri sa spreek nie ‘n woord van dankbaarheid uit nie !
Kla die spul aan wat daarvoor verantwoordelik was. baie dankie vir almal wat help en omgee vir ons natuur.
Ons moet ophou belasting betaal, betaal eerder solidariteit wat die regering se werk doen. Belastings geld word gebruik om regerings amptenare te betaal wat niks doen nie. Dis n skande